**Mohács Város Önkormányzata Képviselő-testületének 4/2023. (II. 16.) önkormányzati rendelete**

**az intézményi gyermekétkeztetés térítési díjairól és az annak alapjául szolgáló nyersanyagnormáról szóló 1/2021.(I.11.) önkormányzati rendelet módosításáról**

Mohács Város Képviselő-testülete az Alaptörvény 32. cikk (2) bekezdésben kapott felhatalmazás alapján, figyelemmel a gyermekek védelméről és a gyámügyi igazgatásról szóló 1997. évi XXXI. tv. 151. § (4a) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX tv. 13. § (1) bekezdés 6. és 8. pontjában meghatározott feladatkörében eljárva, az intézményi gyermekétkeztetés térítési díjairól és az annak alapjául szolgáló nyersanyagnormáról szóló 1/2021. (I.11.) számú polgármesteri rendelet módosítására a következőket rendeli el:

**1. §**

Az intézményi gyermekétkeztetés térítési díjairól és az annak alapjául szolgáló nyersanyagnormáról szóló 1/2021 (I.11.) önkormányzati rendelet 3. § (1) bekezdés a) és b) pontja helyébe a következő rendelkezések lépnek:

*(Gyermekétkeztetés esetén a gyermek és a tanuló nappali oktatásban történő részvételéig a törvényes képviselő kérelmére az intézményi térítési díjat a Gyvt-ben meghatározott esetkörökön túl)*

„*a)* mérsékelni kell (további) 50%-kal abban az esetben, ha a kérelmező családjában az 1 főre jutó jövedelem nem éri el a megállapítás időpontjában érvényes a szociális vetítési alap havi összegének 80%-t,

*b)* teljes egészében el kell engedni abban az esetben, ha a kérelmező családjában az 1 főre jutó jövedelem nem éri el a megállapítás időpontjában érvényes a szociális vetítési alap havi összegének 40%-át.”

**2. §**

Ez a rendelet 2023. február 17-én lép hatályba.

Mohács, 2023. február 15.

Pávkovics Gábor Dr. Kovács Mirella

polgármester jegyző

Kihirdetési záradék:

A rendelet kihirdetésének napja: 2023. február 16.

Dr. Kovács Mirella jegyző

Végső előterjesztői indokolás

A jogalkotásról szóló 2010. évi CXXX. törvény (továbbiakban: Jat.) 18. § (1) bekezdése szerint a jogszabály tervezetéhez a jogszabály előkészítője indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait.

A rendelet-tervezet előkészítése során figyelembe vettük a jogalkotásról szóló 2010. évi CXXX.

törvény (továbbiakban: Jat.) 3. §-át, mely szerint:

„Az azonos vagy hasonló életviszonyokat azonos vagy hasonló módon, szabályozási szintenként lehetőleg ugyanabban a jogszabályban kell szabályozni. A szabályozás nem lehet indokolatlanul párhuzamos vagy többszintű. A jogszabályban nem ismételhető meg az Alaptörvény vagy olyan jogszabály rendelkezése, amellyel a jogszabály az Alaptörvény alapján nem lehet ellentétes.”

Tekintettel arra, hogy egyrészről Magyarország biztonságát szolgáló egyes törvények módosításáról szóló 2022. évi L. törvény által módosításra került a „mindenkori öregségi nyugdíjminimum” valamint a „az öregségi nyugdíj mindenkori legkisebb” szövegrész helyükbe a „szociális vetítési alap” szöveg lép.Ennek következtében indokolt a jogharmonizációs célú módosítás.

Másrészről az egységes jogalkalmazás biztosítása, valamint az egészséges gazdasági környezet fenntartása érdekében szükséges a hatályos önkormányzati rendelet rendelkezéseinek kibővítésére a térítési díjhátralékok fennállása esetén alkalmazandó eljárás szabályainak a rendeletben történő megállapításával.